
1

Kjære Edith, begynner brevet. Jeg skriver ikke e-post så ofte, men Martin på hotellet ga meg adressen din.

«Martin på hotellet», Edith må tvinge ansiktet fram fra minnet: stålbrillene, det store adamseplet, den oppstyltede telefonstemmen: «God morgen, Lunds Hotell, hva kan jeg bistå med?» Hun har ikke tenkt på sin gamle sjef i Norge på evigheter. Øynene glir rundt i rommet, fanger utskjæringene på vindusskoddene som lar sollyset danse i gylne snirkler på golvteppet. Drysser over en malende Igor som strekker seg og ser anklagende opp på henne: Hvor blir det av frokosten? Fra gata utenfor hører hun de hverdagsvante lydene av knirkende håndkjerrer, tutende mopeder og ropende barn, summingen av dagens begynnelse her i Heera Mandi. Et smell fulgt av et skarpt utrop trekker henne bort til vinduet: En moped med far, mor og tre barn om bord har mistet kontrollen og kjørt inn i en ustø grønnsakkjerre. En fargesymfoni av tomater, bønner, sitroner og auberginer triller bortover gata mens mopedfører og kjerreeier diskuterer høylytt. Edith hører hoveddøra tre etasjer under gå opp og ser Maryam skynde seg mot åstedet mens hun plukker opp tomater i enden av hodesjalet sitt. Utvilsomt vil hun nytte anledningen til å få skadede grønnsaker i hus for en billig penge – kanskje blir det masoor dhal til lunsj i Lucky Steps i dag, rød linsestuing med tomater og chili. Edith vinker oppmuntrende til henne og snur seg tilbake mot Igor, som har etterlatt seg et dryss av hvite hår på det myke, røde teppet.

– Ja da, beroliger hun ham. – Du skal få frokost. Jeg skal bare se hva Omar skriver først.

La meg begynne med å si at Greta har det bra, fortsetter e-posten. Hun har fått mange venner på helsetunet; nesten hver gang Nabila og jeg kikker innom, har hun besøk i leiligheten sin. Hun savner deg og spør ofte etter deg.

Et stikk av dårlig samvittighet nederst i magen: Når ringte hun egentlig tante Greta sist?

Det er så travelt, forsvarer Edith seg selv. Oppussingen av Lucky Steps, planleggingen av hotelldriften, bekymringen for hvor hun skal ta pengene fra. Av og til faller hun ned i et hull av skrekk og anger: Hva i all verden er det hun har gjort? Hvis Edith Nielsen fra Garvik er kjent for noe som helst, er det ansvarlighet og fornuft. Og her har hun kastet alt over bord, sagt opp jobben og solgt leiligheten, i et halsløst tigersprang ut i det ukjente. Har overtatt det gamle huset med musikk i veggene, bygningen som har huset dans og glede og som morfar Monrad hadde ønsket at hun skulle arve. I løpet av bare noen måneder har hun fått en helt ny familie: Yusuf, som hadde kalt morfaren hennes Munir, «fordi det betyr den som skinner». Asif, den litt for smarte unggutten som våget å vise seg sårbar da hjertet hans ikke fikk velge den han ville ha. Ayesha, den nydelige kjæresten hans som er et gullfunn av hotellerfaring og gode ideer. Bilal, broren hennes, et naturtalent ved grytene. Maryam, moren deres, klippen på kjøkkenet i Lucky Steps, som gjemmer en yndig danser innerst i den nå tunge og langsomme kroppen. Ejazi Jutt, businessmannen som er et speilbilde av sitt eget visittkort: «Services of all kind». Rida og Tabindah, dansere som har fulgt huset gjennom de siste årenes turbulens, til Edith selv kom snublende inn døra. Og Marah, jentungen som dukker opp herfra og derfra og synes å vite noe om det meste.

Hvordan skal hun få tid til å holde grandtante Greta oppdatert midt i alt dette? Dessuten, trøster hun seg fort, er morfarens søster hjemme i Garvik så glemsom at hun neppe holder greie på hvor ofte Edith ringer.

Men altså, Omar. Hun hadde blunket overrasket da hun så avsenderen, Omars Vask og Rens, det er første gang vennen hennes i Garvik har tatt elektronisk kontakt. Umiddelbart hadde hun tenkt at det var noe med Greta. Omar og kona Nabila har tatt på seg et slags omsorgsansvar for tanten siden hun flyttet inn på helsetunet ettersom Edith, den eneste slektningen, er så langt unna. Men han skriver at tante Greta har det bra, så det må være noe annet.

Du husker kanskje at jeg sa før du reiste at jeg ville besøke familien min i Pakistan neste sommer?

Edith nikker for seg selv. Det var jo Omars bilder fra de blomstrende hagene i Punjab som først vakte lengselen i henne. En lengsel etter å bytte ut frossenfiskmiddager og gråslapsete veier med noe varmere og mer fargerikt, noe mer kryddersterkt og levende. Og her sitter hun altså, i et hus i Heera Mandi, Diamantbasaren i Lahore. Et hus der sollyset sildrer inn gjennom utskårne vindusskodder, med duften av spisskummen og ingefær smygende opp trappa fra kjøkkenet, et hus fullt av planer og drømmer og muligheter. Et hus som er hennes eget.

Men nå blir det sånn at jeg reiser tidligere enn jeg hadde tenkt.

Ja vel?

Jeg flyr til Sialkot om noen uker, og håper å ta turen til Lahore for å treffe deg. Nabila blir ikke med denne gangen, hun må passe renseriet, og hun har jo sin egen jobb også. Og hun skal se etter Greta, du må ikke være redd for det.

Edith er ikke det minste redd for at Nabila ikke skal ta seg av tante Greta. Kona til Omar var tantens hjemmehjelp i lang tid, tålmodig og forståelsesfull med alt fra eksentriske matønsker til springende samtaleemner. Da Greta annonserte at hun ville flytte inn på helsetunet, var det Nabila og Omar som hjalp henne med flyttingen. Omar kjørte tingene hennes i renseribilen, Nabila innredet og utstyrte leiligheten, og ikke minst hjalp de til med salget av tantens hus – Edith kjenner skammen over de altfor få telefonsamtalene stikke til igjen ved tanken på tantens sjenerøsitet: «Se på det som forskudd på arv, Edith. Summen ville kommet inn på din konto en dag uansett.» Hun hadde ikke protestert så mye, behovet for penger til å sette i stand Lucky Steps er så skrikende, hun hadde ikke råd til annet enn å takke og ta imot. En tanke slår henne: Hvorfor tar ikke Omar med seg tante Greta nedover? Riktignok er tanten i siste del av åttiårene, og husken er litt opp og ned og fram og tilbake, men fysisk er hun i ganske god form, er hun ikke? Hun har en vond hofte, vet Edith, men hvem har ikke vondter her og der? Hånda hennes glir ned mot høyre lår og begynner de velkjente bevegelsene opp og ned langs den stive, verkende muskelen. Arret er langt og fortsatt knudrete, snart tretti år etter ulykken, men haltingen som knuste drømmen om en karriere i selskapsdans, er ikke så veldig synlig. I hvert fall ikke når hun konsentrerer seg.

Men Omar skriver ikke noe om å ta med seg tante Greta.

Jeg vet ikke hvor lenge jeg blir i Pakistan, turen er kommet litt brått på. Men jeg håper det er i orden at jeg tar kontakt når jeg kommer nedover. Jeg gleder meg til å se huset ditt i det kongelige nabolaget!

Edith smiler. Hun har fortalt tante Greta om Shahi Mohalla, strøket hun bor i. Boligområdet for dem som var tilknyttet det keiserlige hoffet i mogultiden, da stedets dansekultur var et symbol på dannelse og eleganse. Tanten har vel delt det med Omar – eller kanskje han visste det fra før? Edith er usikker på hvor lenge Omar har bodd i Norge, hun vet faktisk ikke om han og Nabila kanskje er født der, begge to. Så lite vi i grunnen vet om hverandre, farer det gjennom henne mens hun skynder seg å taste ned et raskt svar:

Hei, Omar! Det skal bli hyggelig å få besøk, du er selvsagt velkommen hit når som helst. Det er god plass i Lucky Steps.

Hun ser på klokka, halv ti. Lars er nok kommet allerede. Lars Bromstad fra Bøkslevik har vært i Lahore en god stund alt og har ikke sagt et ord om når han tenker å returnere til Norge. Edith har ikke lyst til å spørre; hun liker å ha ham der, og dessuten er han til hjelp. Som økonom og regnskapsfører er han vant til klienter i alle stadier av pengekaos, og han er sindigheten selv når han sjekker eiendeler og verdier, setter opp kalkyler og ser på muligheter.

Dessuten har de danseinteressen felles, det var der de først møttes, på Dansegolvet, nettsiden for deg som kjenner rytmen. Etter hvert som begge ble klar over den andres fascinasjon for selskapsdans, ble samtalene i chatteruta hyppigere, og Edith har godtatt at Lars’ begeistring for tango er like sterk som hennes hengivenhet for engelsk vals. At han en gang sa noe om at det var hun som åpnet dørene til dansegleden for ham, skjønner hun ikke helt, det var vel noe han sa for å være hyggelig. Men nå er han altså her, på besøk i Lahore, og det på grunn av henne. Eller – hun korrigerer seg selv – på grunn av dansen i huset hennes. Lucky Steps, huset hun ennå nesten ikke kan forstå at morfar Monrad har etterlatt henne, og som nå skal bli et hotell og dansehus. Hvis hun får det til.

– Madam Edith! Mister Lars is here!

Rida står nederst i trappa, og Edith reiser seg. Hun skulle ønske de kunne slutte med de idiotiske «madam»-greiene, men det er vanskelig å få til. Den eneste som sier noe annet, er Marah, tiåringen med det våkne blikket som konsekvent kaller henne «tante». Jenta tilhører den tallrike klanen som bebor de brokete bygningene rundt businessen til Ejazi Jutt; rommene og leilighetene i Malik Complex synes å huse et ukjent antall brødre og fettere og svogere med familier, noen fastboende og alltid en mengde besøkende. Den initiativrike jentungen dukker opp i de mest uventede sammenhenger, noen ganger med sekk på ryggen på vei til eller fra skolen, andre ganger opptrer hun som lommekjent veiviser eller tilbyr forunderlig kloke svar på Ediths mange spørsmål.

Mens hun går ned trappa med Igor på armen, kjenner Edith at hun gleder seg til frokost med Lars. Han har insistert på å ikke bo i Lucky Steps, har argumentert med at «du behøver ikke å ha meg i kosten i tillegg til alt det andre du har å styre med». Og Asif, alltid hjelpsomme Asif, har funnet et rom til ham i et gjestehus ikke så langt unna. Edith hadde lyst til å anbefale Faletti’s, det fine gamle hotellet hun selv bodde på da hun først kom til Lahore, og der hun fant Ayesha bak resepsjonsdisken, men tok seg i det da hun husket prisen – hun kan ikke forvente at Lars øser ut penger for å være her heller.

Likevel utviklet de fort vanen med å spise frokost sammen, de fleste andre måltidene også, for den del. Hun har tatt ham med på den farefulle ferden over taket til neste bygning, restauranten der Bilal med det vakre krøllehåret er servitør. Det kjentes rart og ikke så lite triumferende å være den som forsikret Lars om at å klatre ned stiger og balansere over en plankebru ikke er farlig. Forresten spiser de like gjerne her i Lucky Steps, nå som Maryam er blitt mer eller mindre fast inventar på kjøkkenet. I dag har hun laget omelett med grønn chili og koriander til frokost og setter den fram sammen med rykende fersk naan fra tandoori-ovnen rundt hjørnet.

– Den som kunne spise sånn hver dag, sier Lars og river en stor bit av den myke brødleiven.

– Det kan du da, sier Edith, og blir flau med det samme. Det hørtes ut som om hun ber ham flytte inn, og det var absolutt ikke meningen! Hun forter seg å få samtalen over i et annet spor: – Har jeg fortalt deg om Omar?

– Han med renseriet i Garvik, ja, nikker Lars. – Jeg har jo truffet kona hans, husker du? Hjemme hos grandtanten din, da jeg hentet katten.

Så klart, det var jo Nabila han hadde samarbeidet med for å hente Igor med seg til Lahore. Den aldrende katten hadde kampert hos Greta da Edith ganske så hals over hode hadde satt seg på et fly til Lahore for å finne ut hvem «Munir Hameed» var, navnet som i en merkelig dødsannonse hadde oppgitt henne, Edith Nielsen, som nærmeste pårørende. Den gangen hadde hun ikke trodd at oppholdet i «Pakistans bankende hjerte» skulle vare i mer enn noen få dager. Men ukene ble til måneder, og hun hadde savnet kresne og kravstore Igor fra første dag. At Lars hadde tatt bryet ned å finne fram til tante Greta, hadde reist til Garvik og tatt med seg den digre, hvite katten hennes nedover, det hadde rørt henne mer enn hun hadde klart å gi uttrykk for. Nå troner Igor på et rødt golvteppe på rommet hennes og slumrer i timevis i solstripa fra vinduet. Det har tatt tid å få ham til å akseptere mangelen på Kattegodt, den med kyllingsmak hun har skjemt ham bort med i årevis, men sult lærer kresen katt å spise det han blir tilbudt, og skåla med rester av lam og fisk og det Maryam ellers håndterer på kjøkkenet, har han nå akseptert.

Hun har rotet seg så langt inn i tankene om katten at Lars har sluttet å tygge og ser spørrende på henne: – Hva er det med Omar?

– Jeg fikk en e-post fra ham i morges. Han sier han kommer til Pakistan en tur.

– Å ja? Når?

– Det sa han ikke, bare at det blir snart. Og Nabila skal ikke være med.

– Hm.

Lars forsyner seg en gang til av omeletten. – Besøke slekta da, eller?

– Jeg vet ikke … han sa at turen er kommet brått på. Det er alt jeg vet.

De spiser videre, hver i sine egne tanker, og har nesten tømt tekanna da Ayesha dukker opp. Hun jobber fremdeles i resepsjonen på Faletti’s Hotel, men er innom stadig vekk for å komme med gode ideer og spørre hvordan det går. Så snart Edith er helt sikker på at «prosjekt nye Lucky Steps» kan settes ut i livet, er det første hun skal gjøre, å ansette Ayesha. Jenta er et unikum, kvikk og positiv og strålende på alle måter – ikke rart at Asif var fortvilet da det så ut til at forholdet deres ikke hadde en sjanse. Men den ulykksalige, påtvungne forlovelsen med jenta i Sialkot er avsluttet – Edith er svært fornøyd med sin rolle i det – og det er nå bare et spørsmål om tid før de to unge vennene hennes kan annonsere at det skal bli dem. Edith føler at også dette, som så mye annet, hviler på henne: Hun har lovt disse to jobb når og om og hvis hun bare kan klare det, men foreløpig stiller Ayesha i sin burgunderrøde uniform på Faletti’s hver dag, og Asif bistår med «alle slags tjenester» hos Ejazi Services, Ltd. Hun kjenner noe tungt legge seg over panna når disse tankene kommer – hun som bare er vant til å ha ansvar for seg selv, en katt og en liten leilighet, hvordan skal hun nå fylle rollen som direktør og arbeidsgiver for en hel haug med folk?

Men smilet til Ayesha lyser opp rommet, og Edith skyver framtidsgrublingen vekk: – Salaam, Ayesha. Hvordan står det til?

– Takk, bra, Edith baji.

Edith har vent seg til merkelappen «eldre søster», som til stadighet henges på navnet hennes. Til å begynne med kjente hun seg litt fornærmet, nå foretrekker hun å se på det som et uttrykk for respekt. Hun er tross alt straks førti, og når sant skal sies eldre enn både Ayesha og mange av de andre.

– Er mor her?

Edith peker mot kjøkkenet, og Ayesha forsvinner inn dit. Historien Asif har fortalt, om Maryam som ble enke da Bilal og Ayesha begge var ganske små, har gitt henne dyp respekt for kvinnen som nå håndterer kjeler og panner i Lucky Steps, foreløpig uten annen lønn enn takknemlighet og Ediths faste beslutning om å ansette henne så fort det er mulig. Hun vet at takknemligheten er gjensidig: Maryam var stillferdig, men tydelig da hun delte historien om hvordan Yusuf og morfar Monrad hjalp henne «så jeg slapp å flytte til et dårlig sted».

Det er nok av slike i Heera Mandi. Edith vet at «diamantene» stedsnavnet henspiller på, er matte i glansen og lever et liv som er langt fra glamorøst. En gang var området selve symbolet på kulturelt raffinement og etikette, men nå er kathak-dans og respekterte tawaifer, kurtisaner, erstattet av triste rom hvor det som foregår, ikke har det aller minste med respekt og eleganse å gjøre.

Ayesha kommer ut fra kjøkkenet, hun vinker fort til dem med kurs mot utgangsdøra.

– Hils Asif, da, rekker Edith å si før jenta forsvinner ut i den travle gata. Hun regner med at de to treffer hverandre i løpet av dagen.

– Kommer han innom i dag? spør Lars.

Edith trekker på skuldrene. – Du vet aldri med Asif.

Men Asif kommer innom. Mens Edith og Lars diskuterer forskjellige muligheter for eierformer – kan en stiftelse være en tanke? – står han plutselig i døra. Stryker den lange luggen unna og hilser: – Salaam, madam Edith. Mister Lars. Kya haal hai? Hvordan står det til?

Hun kan se at Asif ennå ikke har vent seg til at hun har besøk fra Norge, han vet ikke riktig hvor formelt han skal legge an tonen. Ser litt forundret ut over at Lars allerede har lært seg standardsvaret, som fremføres med bredt bøksleviksk tonefall: – Theek. Thank you, legger han til for sikkerhets skyld.

Asif blir stående ved døra, som om han venter på å bli invitert inn, og Edith rynker panna: – Er det noe jeg kan hjelpe deg med, Asif?

– Madam Edith … – han holder fast på «madam», her er det visst noe som er vanskelig – jeg reiser til Sialkot i noen dager. Det er noe jeg må ordne. Et problem.

Han sier ikke mer, og Edith ser forbauset på ham: – Ja vel …?

Asif jobber for Ejazi, han trenger ikke spørre henne om lov til å reise bort en tur.

Asif tier fremdeles, han ser beklemt ut og gløtter bort på Lars. Gjesten hennes tar ikke hintet og blir sittende der han sitter, så Edith trekker bortover mot trappa og vinker Asif med seg: – Hva er det?

Tankene flyr til forlovelsen i Sialkot som verken Asif eller den unge Leila ønsket. Den var presset fram av Ejazi, som hadde sett en mulig forretningsfordel i forbindelsen mellom de to. Asifs chacha, onkelbegrepet som dekker alle slags familie- og slektskapsforhold, er på mange måter familiens velgjører, men takknemlighetsgjeld er en tung og langvarig bør. Edith husker godt sin egen rolle i dramaet da Asif betrodde henne sin ulykkelige situasjon da han var bundet til Leila med ekteskapsløftet, men til Ayesha med hjertet: hvordan hun selv tok kontakt med Leilas mor og fikk hennes hjelp til å avslutte forbindelsen – Leilas eget ønske var å reise utenlands for å studere medisin, og forlovelsen ble brutt i relativ minnelighet. Så hvorfor kommer Sialkot opp igjen nå? Har Ejazi finregnet på fortjenesten i avtalene han tross alt fikk sikret seg med Leilas velstående far, og er misfornøyd med tallene? Har Leilas far, fabrikkeieren, likevel motsatt seg at datteren skal få reise og ta den utdanningen hun ønsker seg? Edith tror innerst inne ikke at det er tilfelle; da hun diskuterte saken med Leilas mor, var fru fabrikkeieren overbevist om at hun skulle klare å snu mannen i den retningen både hun og datteren ønsket: «Mannen min vil forstå at vi trenger en doktor i familien.»

– Er det noe med Leila? nærmest hvisker Edith til Asif.

Han rister på hodet. Nei, ikke Leila.

– Hva er det da?

Han rister på hodet igjen, og Edith vet at det bare er én ting det kan være. Det som ligger bak det meste av problemer, fortvilelse, tomme blikk og lute skuldre.

– Du trenger penger?

Asif ser flau ut da han svarer: – Madam Edith, jeg får penger av Ejazi chacha om noen dager. Du skal få det tilbake, det lover jeg. Om en uke. Senest to.

Hun sukker. Når skal Asif forstå at hun ikke er en minibank? Edith kjenner irritasjonen boble i brystet, den er på vei opp i munnen til et iltert utbrudd: «Jeg er ikke laget av penger!», men ordene stanser på tunga da hun ser hvor ille han er til mote. Naturligvis skal hun hjelpe. De er et team, hun og Asif, denne gatesmarte unggutten som løser det meste med smidige svinger rundt firkantede bestemmelser og innimellom et diskré, men nødvendig brudd på reglene.

– Hvor mye trenger du? spør hun og unngår å møte Lars’ undrende blikk da hun åpner den vesle safen bakerst i rommet.

Hun gir ham beløpet han ber om, og føler at det rettferdiggjør å spørre enda en gang: – Hva er problemet i Sialkot?

Asif snur seg halvveis bort fra henne, luggen faller ned foran øynene.

– Det kan jeg ikke si, madam Edith. Det er best om du ikke spør. Takk for pengene. Du får dem igjen om noen dager.

Lars er ikke mer diskré enn at han spør rett ut da Asif er forsvunnet. – Ga du ham penger?

Edith rister oppgitt på hodet, men er ikke i stand til å gi ham verken en forklaring eller den unnskyldningen hun føler hun burde hatt på lager. I stedet blusser en trang til forsvar opp i henne: – Det er alltid sånn, og jeg … forstår det jo. Faktisk! Du og jeg, vi har aldri hatt det sånn! Å være fattig, så inderlig fattig at du verken har penger til en bussreise eller et måltid, hvordan kan vi sette oss inn i hvordan det er?

Innerst inne vet hun at hun har altfor lite greie på hvordan Lars Bromstad har hatt det, hvilke økonomiske rammer han er vokst opp med, eller om han noen gang har opplevd å være blakk. Men hun fortsetter likevel: – Du og jeg har aldri behøvd å leve fra dag til dag, eller … jeg har i det minste aldri vært nødt til å planlegge hvordan jeg skal greie meg fra én lønning til den neste. Men her er det annerledes!

Han ser oppmerksomt på henne, med hevede øyenbryn, men hun er i gang nå. – Jeg har ikke vært her så lenge, men såpass har jeg forstått: De som har noe her, de har så ufattelig mye. Og de som ikke har noen ting, og det er de fleste, de må hver eneste dag tenke på hvordan de skal skaffe mat på bordet, hvor skolepengene til barna skal komme fra. Hva som skjer hvis sykdom rammer og et sykehusopphold, eller bare et legebesøk, velter det skjøre lappverket som holder hverdagen sammen. Men sånn er det her! Ikke for alle, men for mange. Asif hadde en grunn til å trenge de pengene, det tror jeg sikkert. Kanskje en slektning er syk, eller noens buskap har dødd, eller veggene har rast sammen i et dårlig bygd hus. Her hjelper man hverandre, man er familie!

Ordene til onkel Yusuf, mannen som fikk henne til å forlate Garvik og reise ned hit til dette kaoset av folk som er flettet sammen på måter som ennå er uforståelige for henne, men som hun på et vis er i ferd med å gli inn i, lyder igjen i ørene hennes: «Da jeg var i Norge, forstod jeg at dere hele tiden tenkte jeg, mens jeg var vant til å tenke vi.»

– Her tenker de vi, avslutter hun, litt tammere i stemmen nå. – Ikke jeg, men vi.

Det grå blikket til Lars ser mildt overrasket ut. Han strever med å forstå, og det paradoksale i situasjonen slår Edith: Grunnen til at Lars Bromstad sitter her i Shahi Mohalla i Lahore, er nettopp at han ikke har tenkt jeg. Ikke i det hele tatt. Lars har reist fra alt hjemme, fra nattevaktene på bensinstasjonen, der de først ble kjent med hverandre gjennom nattlige chatter mens de begge var på jobb, fordi han har tenkt på henne. Slapp alt og bestilte flybillett til Lahore da hun en sen kveld lot det faste taket hun bestandig hadde hatt på tilværelsen, glippe og lot det skinne igjennom at hun trengte hjelp. Hjelp til å gjennomføre sin vaklende bestemmelse om å overta Lucky Steps, hjelp til å legge en plan, hjelp til å tro på at hun kunne greie det. Lars har oppført seg som en venn. En god venn. En som slett ikke bare tenker jeg.

– Jeg tror jeg forstår hva du mener, sier han nå. Langsomt, som for å la ordene i utbruddet hennes få tid til å synke og legge seg til ro mellom dem. – Men vi gjør vel det samme hjemme, egentlig. Hjelper familien, mener jeg.

Naturligvis. Edith blir flau over utbruddet sitt: Det ville vært umulig å starte oppussingen av den gamle bygningen, med sine skjeve golv og lekke tak, uten forskuddet på arv fra tante Greta da hun solgte huset sitt. Litt vondt gjør det å tenke på beskjeden om at den gamle hagen og det hvite huset nå skal vike plass for bygging av en terrasseblokk som fyller hele tomta, men Edith er takknemlig, så klart.

Det går opp for henne at hun ikke vet noe om familien til Lars. Har han foreldre? Søsken? De hjelper hverandre de også, selvfølgelig. Edith får lyst til å si noe fint til mannen med det fregnete, snille ansiktet. – Det er klart vi gjør det, sier hun. – Jeg er sikker på at dere i familien din gjør alt for hverandre.

